Naapureiden mukaan auto ilmestyi piipun päälle aamupäivän aikana.

Maaseudun rauhaa horjutti tiistaina erikoinen tapaus Pohjois-Pohjanmaalla Yli-iissä, kun naapurien ja ohikulkijoiden hämmästykseksi mökin savupiipun päälle ilmestyi punainen Volkswagen Passat -farmariauto. Siskonsa luona kylässä käynyt Jaakko Juutinen, 36, kuvasi Karjalantien oudon näyn videolle.

– Se on ihan siinä julkisen liikenteen nähtävillä. Kun näin sen, ajattelin, että mitä v****a. Uskomaton näky, Juutinen nauraa.

Näky sai kaikki ohikulkijat automaattisesti hidastamaan.­

Juutinen epäilee, että tempauksen takana on autonomistajan huomionhakuisuus.

– Jos siitä ei ole liikenteelle vaaraa, että se tulisi alas sieltä, niin ei muuta kuin antaa auton olla mökin katolla. Mutta en tiedä, puuttuuko virkavalta tuohon, Juutinen pohtii.

­

Oulun poliisilaitoksen johtokeskuksesta kerrottiin tiistai-iltana Ilta-Sanomille, että poliisi kirjasi päivän aikana samasta osoitteesta tulleen ilmoituksen. Ilmoittajan mukaan kyse oli pienestä kolarista.

­

– Tämä on jonkinlaiseksi pilasoitoksi noteerattu. Ilmeisesti siellä on sairaankuljetus käynyt, mutta sieltä ei ole ketään löydetty, johtokeskuspäivystäjä kommentoi.

Tapauksesta ilmoitettiin päivän aikana Oulun poliisille, joka kirjasi ilmoituksen pilasoitoksi.­

Ilta-Sanomien kuvaaja kävi paikan päällä myöhään tiistai-iltana toteamassa, että auto keikkui edelleen korkeuksissa savupiipun päällä.

­

– Naapuri kertoi, että auto oli sinne aamupäivän aikana ilmestynyt. Piippu on yllättävän korkealla, joten auton nostamiseen on tarvittu joku tosi järeä väline. Auto oli savupiipussa kiinni vain keskeltä pohjastaan. En kyllä ihmettele, jos se näin puuskaisella tuulella tulee alas, kuvaaja Ville Honkonen kertoo.